“หุ้นเอเชีย” เปิดลบ! ตามดาวโจนส์ แนะจับตาตัวเลขการผลิตจีน
ตลาดหุ้นเอเชีย เปิดลบ! ตามทิศทางดาวโจนส์ นักลงทุนรอข้อมูลกิจกรรมการผลิตของจีน
ตลาดหุ้นเอเชีย เปิดลบ! ตามทิศทางดาวโจนส์ นักลงทุนรอข้อมูลกิจกรรมการผลิตของจีน
31 ส.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ โดยเคลื่อนไหวตามทิศทางตลาดหุ้นสหรัฐที่ปรับตัวลงเมื่อวานนี้ (30 ส.ค.) ขณะที่นักลงทุนรอคอยการเปิดเผยข้อมูลกิจกรรมการผลิตของจีน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,928.09 จุด ลดลง 267.49 จุด หรือ -0.95%, ดัชนี HSI ตลาดหุ้นฮ่องกงเปิดวันนี้ที่ 19,589.85 จุด ร่วงลง 359.18 จุด หรือ -1.8% และดัชนี SSE Composite ตลาดหุ้นจีนเปิดวันนี้ที่  3,216.53 จุด ลดลง 10.69 จุด หรือ -0.33%
โดยนักวิเคราะห์ในผลสำรวจที่จัดทำโดยสำนักข่าวรอยเตอร์คาดการณ์ว่า ดัชนีผู้จัดการฝ่ายซื้อ (PMI) ภาคการผลิตอย่างเป็นทางการของจีนสำหรับเดือนส.ค.จะปรับตัวสู่ 49.2 จากระดับ 49 ในเดือนก.ค.
สำหรับตลาดหุ้นสหรัฐปรับตัวลงติดต่อกันเป็นวันที่ 3 โดยดัชนี S&amp;P 500 ลดลง 1.1% แตะที่ 3,986.16 ซึ่งหลุดระดับ 4,000 เป็นครั้งแรกนับตั้งแต่เดือนก.ค., ดัชนี Nasdaq ปรับตัวลง 1.1% ปิดที่ 11,883.14 และดัชนีเฉลี่ยอุตสาหกรรมดาวโจนส์ปรับตัวลง 308.12 จุด หรือเกือบ 1% แตะที่  31,790.87
ด้านสำนักงานสถิติของกระทรวงแรงงานสหรัฐเปิดเผยผลสำรวจการเปิดรับสมัครงานและอัตราการหมุนเวียนของแรงงาน (JOLTS) พบว่า ตัวเลขการเปิดรับสมัครงาน ซึ่งเป็นมาตรวัดอุปสงค์ในตลาดแรงงาน เพิ่มขึ้น 200,000 ตำแหน่ง สู่ระดับ 11.24 ล้านตำแหน่งในเดือนก.ค. สูงกว่าที่นักวิเคราะห์คาดการณ์ที่ระดับ 10.3 ล้านตำแหน่ง ส่วนอัตราการเปิดรับสมัครงานดีดตัวสู่ระดับ 6.9%
ทั้งนี้ตัวเลข JOLTS เป็นข้อมูลที่เฟดให้ความสนใจ โดยมองว่าเป็นมาตรวัดภาวะตึงตัวในตลาดแรงงาน ซึ่งเป็นปัจจัยในการพิจารณานโยบายการเงินและอัตราดอกเบี้ยของเฟด